6. schôdza NR SR - 1.deň - A. dopoludnia
Dátum: 2012-08-03
Poslanec: Matovič, Igor (OĽANO)
Druh vystúpenia: Vystúpenie v rozprave

75. Vážená pani predsedajúca, milé dámy, milí páni, začal by som jednou vetou, ktorú možno spoznáte, kto ju povedal: "Každý, kto má silné slová, by mal zvážiť, či má na to dôvod, či má na to právo." Povedal to kto? No predsa Robert Fico pri zdôvodnení, tom prvom zdôvodnení v utorok, tohto návrhu zákona. Čiže skúsme si to rozobrať, či má na to dôvod a či má na to právo, keď má niekto silné slová. Robert Fico silné slová tu mal. Mnohí z vás, ktorí obhajujete návrh na skrátené legislatívne konanie, takisto tie silné slová máte, ale teda váš pán predseda povedal, že mali by ste mať na to dôvod a mali by ste mať na to právo. Dôvod, podľa všetkého, máte. Hovoríte, že je diera v rozpočte, alebo teda tie dôvody vymenoval pán predseda Fico tri. Diera v rozpočte - 500 miliónov eur do konca roka a kvôli tomu treba rýchlo, rýchlo šetriť. Nieže šetriť, ale to, alebo logicky by malo byť rýchlo, rýchlo šetriť, ale teda vy prichádzate s návrhom, že treba čím skorej ľuďom zobrať peniaze z druhého piliera a čím skorej ich presunúť do Sociálnej poisťovne. Získate tým a argumentujete iba 40 miliónov eur, čo je teda iba zlomok z tých 500 miliónov eur, a ja si osobne myslím, že to nie je skutočný dôvod. Druhý argument pán predseda Fico použil, že máte povinnosť konsolidovať verejné financie na 4,6 % HDP, že k tomuto ste sa zaviazali. Ja to rešpektujem a by som povedal, že až chválim, lebo som sa obával, že po voľbách práve tento náš záväzok roztrháte tak, ako roztrhal pán premiér Fico rozpočet, a poviete, že šetriť netreba a vlastne nebudete takéto záväzky medzinárodné dodržiavať. Čiže v tomto O. K., v tomto súhlasím. Potom hovoríte, že máme, alebo tretí dôvod použil, že je finančne neudržateľný dôchodkový systém. Ale keď takýto názor máte, nemyslím si, že to je dôvod na skrátené legislatívne konanie, lebo predkladáte normálny zákon, ktorý by platil iba o mesiac neskôr a ja si nemyslím, že tým krokom, ktorý robíte, pomôžete finančnej udržateľnosti dôchodkového systému, ale skorej ublížite. Takže tento dôvod takisto je trošku asi sporný. Možno ten skutočný dôvod, ktorý vás vedie k tomu, že predkladáte tento návrh na skrátené legislatívne konanie, tak je uhorková sezóna, ktorú zažívame, sezóna, kedy ľudia sú na dovolenkách, kedy niektorí sú v Chorvátsku, na chalupe, jednoducho nevenujú sa veciam verejným a aj keď by sa možno mohli venovať, tak jednoducho politika v strede leta je niečo úplne, úplne posledné, čo ich zaujíma. Čiže ten váš skutočný dôvod, prečo predkladáte návrh na skrátené legislatívne konanie je to, že je uhorková sezóna. Vtedy, kedy sa ľudia jednoducho nezaujímajú o politiku, vtedy, kedy ich zaujíma všetko ostatné, len nie politika, inak povedané. Čiže rozobrali sme si dôvody, keďže teda pán predseda povedal, že potrebuje mať dôvod. Teraz si rozoberme teda, že či máte právo predkladať návrh na skrátené legislatívne konanie. Dovolím si tak laicky, nie som právnik, rozdeliť to právo na dve časti, na také formálne právo a morálne právo. Čiže najprv začnem o tom formálnom a to rozdelím na dve časti, čiže či máte vlastne formálne právo, prvú časť takú, že či ste získali legitimitu vo voľbách. Získali ste ju, vyhrali ste voľby, máte právo predkladať zákony. Čiže áno, samozrejme, máte prvú časť formálneho práva, túto podmienku ste splnili, vyhrali ste voľby, predkladáte zákon. Jasné, všetko v poriadku. Druhá časť toho formálneho práva, či tá forma, ktorou predkladáte tento návrh zákona, či je zákonná. Ja si dovolím tvrdiť, že zákonná nie je, lebo po prvé návrh nebol zverejnený na portáli právnych predpisov, po druhé medzirezortné pripomienkové konanie miesto zvyčajných 14 dní ste umožnili, aby trvalo necelé tri pracovné dni, a po tretie, je to § 96 rokovacieho poriadku. Ešte raz hovorím, nie som právnik, ale čítať ma naučili a keď si zoberiem túto knižku, ktorá sa volá Rokovací poriadok Národnej rady Slovenskej republiky, a to je zákon, tak v § 96 ods. 3 čítam: "Ak Národná rada návrh zákona neschválila", čo podľa všetkého sme neschválili včerajší návrh zákona, "nový návrh zákona v tej istej veci možno podať najskôr o šesť mesiacov odo dňa neschválenia návrhu zákona." Bodka. Teoreticky tam môže byť nejaká výnimka. Takže znova, naučili ma čítať, takže čítam: "To sa nevzťahuje na návrh zákona, ktorý Národná rada vrátila navrhovateľovi", čo sa nestalo, nikto vám zákon nevrátil alebo vláde sme včera nevrátili návrh, "návrh zákona na dopracovanie", teda to sme neurobili, alebo teda "návrh zákona o štátnom rozpočte", čiže to nebol návrh zákona o štátnom rozpočte a "nevzťahuje sa to taktiež na návrhy rozpočtov subjektov verejnej správy", taktiež sa to nevzťahuje na návrh rozpočtu subjektu verejnej správy, "ktorých rozpočty schvaľuje Národná rada a ktoré sa opätovne predkladajú za podmienok podľa osobitného zákona". Bodka. A za tou bodkou už nie je nič. Jednoducho tam končí zákon. Čiže aj keď nie som právnik a prečítam si týchto sedem-osem riadkov, tak myslím si, že úplne "lopatisticky" máme na papieri napísané, že nemôžme rokovať o niečom, čo nebolo vrátené predkladateľovi na dopracovanie. My sme nevrátili včerajším hlasovaním návrh zákona na dopracovanie, čiže nemáme právo. To, čo som hovoril, nemáte to formálne právo, lebo ste nedodržali, alebo spoločne sme nedodržali zákonný postup. A teraz to nehovorím v zlom, ale naozaj by sme nemali tu iba preto, že máte 83 hlasov, lámať právo cez koleno. Jednoducho to, že máte tie hlasy, neznamená, že si môžete vyložiť zákon akokoľvek a čierne odrazu je modré alebo zelené. Čierne je biele. Či čierne, pardon, je, čierne je čierne na bielom, som chcel povedať a nemôžete teraz vy si vysvetľovať ten zákon inak. Naozaj vám odporúčam, máte ho, každý sme ho vyfasovali, rokovací poriadok, zákon, ktorý schválila Národná rada, ktorý je platný, § 96 ods. 3. Nič na základe tohto odstavca nám neumožňuje, aby sme dnes prerokovávali tento návrh zákona. Druhá časť, alebo teda, to sme si prebrali to formálne právo. Čiže jedno máte, O. K., vyhrali ste voľby, ale druhé ste nedodržali, to formálne právo, nepredkladáte ten návrh zákona zákonným spôsobom. Čo je však pre mňa omnoho dôležitejšie aj v živote, je morálne právo na skutky a tomuto by som sa chcel viacej venovať a opýtať sa vás a verejnosti, či teda máte morálne právo predkladať takýto zákon. Ja dopredu si dovolím povedať, že nemáte žiadne. A poviem k tomu aj argumenty, aby teda som netáral do vetra. Dňa 7. 5. pre denník SME sa Robert Fico vyjadril na otázku novinára, či SMER po voľbách, ak by teda mohol zostaviť vládu, bude meniť výšku odvodov do druhého piliera, tak sa vyjadril strohou odpoveďou: "Nie." Jednoducho váš predseda strany za vás všetkých sľúbil, že výšky odvodov do druhého piliera sa dotýkať nebudete. Keďže to sľúbil, tak podľa mňa nemáte žiadne, a vy ste získali na základe tohto sľubu státisíce hlasov vo voľbách, tak podľa mňa nemáte žiadne morálne právo poprieť svoj vlastný sľub a dnes ešte urýchľovať popretie toho vlastného sľubu. Jednoducho ho nemáte, nehnevajte sa, nemáte ho. Keď dnes možno v tejto súvislosti zrazu, včera som počul také vyjadrenie, myslím, že hovorkyni Hudákovej, keď sa nemýlim, že tak sa volá, pána premiéra, hovorila, že nie, SMER neplánoval, ale vidíte, objavila sa odrazu diera v rozpočte 500 miliónov eur a musíme. Plus mínus v tomto duchu, parafrázujem. Neklamme zase aj verejnosť, nezneužívajme to, že ľudia si presne nepamätajú súvislosti. To nie je, vy nepredkladáte návrh zákona na zníženie príspevku do druhého piliera preto, lebo sa objavila diera v rozpočte 500 miliónov eur. Vy o tomto hovoríte už tri mesiace. Dávno ste to prerokovali na vláde, predložili ste to do parlamentu a teraz pár dní dozadu ste prišli s argumentom 500 miliónov eur. Jednoducho, chcete následne použiť nejaký argument, ktorý ste horko-ťažko niekde vypracovali a možno aj trošku skamuflovali, chcete ho použiť na to, aby ste si teraz podporili to, čo idete urobiť. Čiže nemiešajme si nejaký ten logický sled. Druhý dôvod, prečo podľa mňa, nemáte morálne právo predkladať ten návrh, je to, že zároveň týmto urýchľujete, alebo teda tým zrýchleným konaním urýchľujete vlastne prijatie celého zákona, ktorý hovorí aj o iných veciach, ktoré ste predtým sa dušovali, že nikdy v živote nepodporíte. Pred voľbami ste sa dušovali, že nikdy nepodporíte zvyšovanie dôchodkov len o dôchodcovskú infláciu a doslova ste hovorili, že to masívne poškodí ľudí a tých najchudobnejších dôchodcov a podobne. Toto boli vaše argumenty. Ale dnes odrazu v tomto návrhu zákona, ktorý urýchľujete, chcete zaviesť vlastne zvyšovanie dôchodkov všetkým dôchodcom len o dôchodcovskú infláciu. Čiže už nebudeme brať do úvahy rast priemerných miezd, čo je, samozrejme, vždy viac, alebo teda štatisticky je to vždy viac, ako je dôchodcovská inflácia, ale už budete brať do úvahy iba dôchodcovskú infláciu. Čiže znova, ľudia vás volili pred voľbami s tým, dôchodcovia, že ich budete ochraňovať, že nedovolíte to hnusné opatrenie, ktoré neviem kto z pravice tu navrhol počas vládnutia Radičovej vlády, a aby mali dôchodcovia, chúďatká, zvyšované dôchodky len o dôchodcovskú infláciu, za toto, vás tí ľudia volili a dnes vy ste si napísali do zákona, ktorým dnes chcete ešte urýchliť jeho prijatie, že budete tým dôchodcom zvyšovať o tú hnusnú pravičiarsku konštantu, o dôchodcovskú infláciu dôchodky. Znova druhý dôvod, prečo nemáte morálne právo predkladať, ešte aj zrýchľovať tento návrh zákona, lebo znova popierate a robíte presný opak toho, čo ste sľúbili pred voľbami. Ďalší dôvod je to, že ste sa pred voľbami dušovali, že nepodporíte akékoľvek zvyšovanie veku odchodu do dôchodku. Toto ste pred voľbami hovorili, s týmto ste tu bojovali, s týmto vás ľudia volili, že áno, vy budete ochrancovia, Robert Fico a strana SMER budete ochrancovia dôchodcov, ktorých ochránia pred tými hnusnými pravičiarmi, ktorí hovoria, že to je asi nevyhnutné a odrazu vy si to napíšete do návrhu zákona, ktorý znova idete dnes urýchľovať, len aby bol čím skorej prijatý. Znova, to, čo ste ľuďom sľúbili, kvôli čomu vás volili, znova vy idete len čím skorej prijať a urýchliť vlastne pošliapanie svojho vlastného sľubu. Popretie svojho vlastného sľubu. Tretí dôvod, prečo nemáte morálne právo predkladať takýto návrh zákona. Štvrtý dôvod je, že Robert Fico pred voľbami sľuboval a vy všetci v SMER-e na mítingoch určite ste sľubovali, že keď budete robiť nejaké úsporné opatrenia, alebo konsolidačné opatrenia, ako tomu moderne hovoríme, že to budú opatrenia, ktoré sa dotknú len tých najbohatších z najbohatších. Vieme, ako to dopadlo u firiem. Povedali ste, že zdaníte vyššou sadzbou 20 % firmy, ktoré budú mať zisk nad 33 alebo 30 miliónov eur, čiže nad miliardu korún. Dnes zrazu hovoríte o 23 percentách pre všetkých. Pre chudobnú firmičku z Hornej Dolnej, ktorá zamestnáva ledva dvoch-troch ľudí, aj pre tú naozaj, ktorá má miliardové zisky. Čiže, ale to nie je témou dnešného dňa, ale tam chcem povedať, že ako tam ste splnili sľub. Ale hovorili ste o tom, že keď budete robiť opatrenia, bolestivé opatrenia, alebo inak povedané, ako tomu hovoríme, uťahovanie opaskov, že sa to dotkne len tých najbohatších. Robert Fico teraz pred týždňom niekde, keď už videl, keď sa ozývali hlasy, že teda sa to dotkne aj tých, aj tých, aj tých, aj tých, tak zase vyhodil do, medzi verejnosť mantru, iba 12 % ľudí na Slovensku doplatí na naše opatrenia, iba u 12 % ľudí sa dotknú naše šetriace opatrenia, iba 12 %. To znamená, že tých 88, keďže veria všetkému, čo Robert Fico povie, je spokojných. Tých 88 % ľudí, čiže deväť z desiatich je spokojných, však vlastne ten Robert Fico sa o nás postará, však preto sme ho volili, lebo to je náš, to je ten náš človek, ktorý sa o nás, obyčajných ľudí, postará. Ale pozrime sa zase na skutočnosť. Z návrhu zákona, ktorý predkladáte a ktorý chcete týmto hlasovaním urýchliť, navrhujete, aby 300-tisíc živnostníkov platilo o 300 eur ročne vyššie odvody. Tých 300-tisíc živnostníkov je podľa vás tých 12 % najbohatších na Slovensku? Alebo podľa Roberta Fica? Nie je medzi tými živnostníkmi mnoho ľudí, ktorí jednoducho nedokázali sa zamestnať vo firme a zamestnávateľ možno im povedal, že zamestnám ťa iba vtedy, keď pôjdeš na živnosť, lebo jednoducho nemám na to, aby som ti platil až také vysoké odvody, a ten človek išiel, hovoríme tomu vynútené živnosti, išiel na tú živnosť, ale je rád, že je rád. Je rád, že má aspoň akú-takú prácu a síce robí na živnosť, ale má nejaký príjem, ktorý do tej svojej rodiny donesie. Verte tomu, že tí živnostníci, to sú neni tí, tí najhorší, najbohatší na Slovensku, ale že dve tretiny z tých ľudí sú naozaj možno chudobnejší ľudia ako sú priemerní zamestnanci, lebo jednoducho robia na tú živnosť, lebo inak by ich nezamestnali. Týmto ľuďom zvyšujete minimálne odvody. O 300 eur ročne. Sa znova pýtam, je to v súlade s vaším sociálnym cítením? Je to v súlade s tým, čo máte napísané za tou pomlčkou pri svojom názve strany? So sociálnou demokraciou? Že cítite možno s tými chudobnými? Neni to zvláštne, že keď o tom hovorím, že ja mám zimomriavky a vás to netrkne? Jednoducho, že vám to vôbec nevadí, že idete prijať opatrenie, ktoré je presne proti ľuďom, ktorých by ste mali vy ako sociálna demokracia chrániť? Odpovedzte si sami. Zákonom, ktorý predkladáte a ktorý chcete dnešným hlasovaním urýchliť, na tento zákon doplatí 800-tisíc dohodárov. 800-tisíc dohodárov bude platiť odvody, navyše z toho príjmu, čo doteraz neplatili, doteraz platili symbolické tuším 1,2 alebo 1,4 %, čiže nič, povedzme, budú platiť od 29 do 46 % odvody. Znova sa pýtam, je týchto 800-tisíc ľudí tých 12 % najbohatších na Slovensku? Tých, ktorých ste sľúbili, že postihnete vašimi úspornými opatreniami? Je tých 800-tisíc dohodárov tých najbohatších, ktorým teda treba zobrať na to, aby sme dali nejakej finančnej skupine na Cyprus? Za zdravotné poisťovne? Je toto toto to, čo ste ľuďom sľúbili? Zobrať tým najchudobnejším z najchudobnejších, ktorých už ani na tú živnosť nezoberú a ktorí sú radi, že si zarobia 100, 150, niektorí 50 eur na dohodu a že pomôžu tomu svojmu rodinnému rozpočtu? Niektorí, že si zarobia popri sociálnych dávkach, niektorí popri tom, že sú nezamestnaní, tak vy im zoberiete, odrazu títo sú objekt vašeho záujmu. Pred voľbami ste sľúbili, že objekt vašeho záujmu budú tí najbohatší. A zrazu znova je tu 800-tisíc ľudí, možno z nich 770-tisíc, možno 30-tisíc, dobre, obchádzajú zákon a obchádzajú to, aby neplatili vysoké odvody pri zamestnaní, ale gro týchto dohodárov je naozaj ľudí, ktorí si zarobia drobnú korunu na to, aby pomohli svojej rodine. Je tam stovky tisíc študentov, ktorí idú od 16 rokov pracovať preto, aby pomohli svojim chudobným rodičom. Jednoducho majú zodpovednosť. A miesto toho, aby my sme podporili decká, 16-ročné, ktoré idú pracovať, ktorí idú pomáhať svojim rodičom a aby sme si vážili tieto decká, že nerobia to, čo ostatní možno kamaráti, že neužívajú si detstvo na ulici, ale aby sme si ich vážili, že idú pomáhať svojim rodičom, tak vy im hodíte poleno pod nohy, zoberiete si od nich 29 % navyše voči tomu, čo teraz majú. Čo si myslíte, že teraz tie firmy im jednoducho dajú tie isté peniaze v čistom? Jednoducho im ich nedajú. Nebuďte naivní, neverte hlúposti, keď vám to niekto hovorí, nech to je aj Pán Boh vo vašej strane. Jednoducho im tie firmy tie peniaze nedajú. To decko keď si teraz zarobilo 2 eurá v čistom ako 16 ročné, ktoré v čase, kedy kamaráti chodili po ulici za frajerkami a ono "makalo" a robilo nejaké pomocné práce, len aby pomohlo chudobným rodičom, tak toto decko nedonesie 2 eurá, ale donesie mínus 30 %. Donesie 1,20 euro za hodinu. Toto spôsobíte. Pri niektorých firmách spôsobíte to, že tieto decká nedonesú nič, lebo tie firmy to jednoducho vzdajú. Ale zároveň, samozrejme, aj tie decká to bude menej motivovať pomáhať tým svojim rodičom, lebo robiť za euro už pomaly na hodinu bude žobračenka. Toto idete vy dnes urýchľovať. Ja sa pýtam prečo? Prečo, aké máte morálne právo na to, že odrazu pošliapete tých ľudí a robíte všetko proti tým ľuďom, ktorých vy ste mali chrániť? Máte za názvom sociálna demokracia. Prečo sa spreneverujte svojmu vlastnému názvu, svojmu vlastnému poslaniu? Prečo vy netlačíte možno na ministerstvo, na premiéra, na vládu, vy poslanci, však ste tu, nie ste teľatá, nie ste ovečky, ktorým niekto prikáže a stláčaj gombíčky? Prečo vy nepoviete, že nechcete popierať svoje sľuby, svoje cítenie? A pevne verím, že máte sociálne cítenie a že mnohí z vás naozaj to takto cítia, a ja vás preto vyzývam a prosím, sociálne cíťte, nezabúdajte na vaše cítenie. Je trochu niečo choré na tom, keď odrazu ľudia, ktorí pravicovo zmýšľajú, cítia viacej sociálne ako tí, ktorí sa tým vystatujú. Nie je to choré? Je to choré. To bol tretí dôvod. Alebo nie. Ešte som nenominoval ľudí, ktorých teda akože Robert Fico zahrnul medzi 12 % najbohatších. Ďalšia skupina je 100-tisíc samoplatiteľov zdravotného poistenia, ktorí budú mesačne platiť miesto 26 eur 55 eur. Títo ľudia sa vám na to vykašlú. Jednoducho si povie, 55 eur, kašlem na to. Idem sa prihlásiť na úrad práce, úrad práce všetky odvody za mňa zaplatí, čo tým dosiahneme? Iba to, že budeme mať viacej nezamestnaných, viacej ľudí na krku a miesto tých 26 eur nebudeme mať 55, ale budeme mať nulu a, lepšie povedané, mínus, lebo budeme musieť týmto ľuďom tie odvody platiť my sami. Takisto medzi týchto ľudí môžme zaradiť 200-tisíc ľudí zamestnancov, ktorí budú platiť vyššie odvody, teda nad určitý príjem. Každopádne, keď si tieto sumy zrátate, iba tieto, nehovoril som ostatné skupiny, ktoré postihnete, lebo tento zákon hovorí iba o sociálnom poistení, a teda tieto problémy rieši, tak je to 300 plus 800 plus 100 plus 200, je 1 400-tisíc ľudí. Týchto 1 400-tisíc ľudí je vlastne tých, ktorí prinášajú nejaký príjem do rodín. Čiže na týchto ľudí, na 1 400-tisíc ľudí je naviazaných v každej domácnosti možno ďalší dvaja, niekde možno traja ľudia. Keď si to vynásobíme, dobre, iba tými, o tých dvoch navyše, čiže tromi, tak už sme na nejakých 4,2 milióna ľudí. A keď to zrátate, odrazu zistíte, že nie že vy postihnete alebo budete brať 12 % bohatým, ale vy budete brať práve tomu opaku, čo zostane po tých 12 %, keď odrátame od 100. Vy budete brať 88 % ľudí, ktorí na Slovensku robia, a naozaj možno tých 12 % necháte na pokoji a obávam sa, že na konci, keď všetky opatrenia, ktoré SMER navrhne a prijmeme, tak na konci zostane naozaj iba to percento najbohatších. Tí, ktorí majú svoje firmy zaregistrované na Cypre, ktorým vy predáte Slovenské telekomunikácie, zoberiete miliardu eur a takto im dáte za ich Dôveru alebo za ich Union a podobne. To, čo zase ste znova sľúbili, že zakážete zisk zdravotným poisťovniam, a teraz zrazu idete urobiť niečo iné. Vy miesto toho, aby ste zakázali zisk zdravotným poisťovniam, kde kedykoľvek náš klub je vám k dispozícii k tomu, aby sme to urobili a plnili vás predvolebný sľub, vy miesto toho dnes hovoríte o tom, že vyplatíte tieto firmy, vyplatíte im odškodné, vykúpime si. A to znamená v normálnom slangu alebo v normálnom živote, že zaplatíte mnohonásobný ročný zisk dopredu. Čiže miesto toho, aby ste zakázali zisk zdravotným poisťovniam, vy im vyplatíte možno niekoľko desiatok rokov zisku dopredu. Znova ďalší sľub, ktorý úplne staviate z hlavy na nohy, alebo z nohy na hlavu. A ja sa pýtam, kedy sa vo vás ozve svedomie? Ja nechcem, aby ste robili, to riešili verejne s vašimi predstaviteľmi vrcholovými, aby si tuto robili s nimi pingpong a posielali niekam do kelu s návrhmi zákonov. Ale vy viete, keď hocijaký zákon, aj tento keď prišiel do pripomienkového konania, že vy máte možnosť, aby to vaše sociálne cítenie sa vzbúrilo a povedalo na tom vašom fóre potichu bez toho, aby to vedela verejnosť, že toto nie je v súlade so sľubmi, ktoré sme ľuďom pred voľbami dali. Ja chcem iba toto od vás. Ja nechcem, aby ste tu teraz, keď príde sem Robert Fico predkladať návrh zákona, aby vy ste ho tu kritizovali, hovoriť že nie, nie a hádzali mu polená pod nohy a dávali pozmeňováky. Nechcem to. Ale na vašich kluboch, tam, kde sa vy stretáte, odkiaľ nevyjde ani slovíčko bokom, aby tam ste povedali, že predsa nemôžu od vás chcieť, aby ste robili presný opak toho, čo ste pred voľbami sľúbili. Však s čím si ľudia spájajú SMER, keď si predstavia, že keď volia SMER, každý si predstavuje s niečím, možno keď volia Obyčajných ľudí, tak si predstavia nejakého šaša Matoviča. Ale keď volia SMER, tak si tí ľudia predstavia, tí vaši voliči si predstavia, že to sú tí, ktorí nás ochránia, nás najchudobnejších. Toto je prvá myšlienka, ktorá napadá vašich voličov, keď vás volia. Vy dnes podľa toho, čo som vymenoval, či živnostníci, či dohodári, či tí samoplatitelia, to sú tí najchudobnejší, ktorí na Slovensku sú. A vy odrazu týmto idete brať a vám, s vami to nič nepohne. Ja nevidím žiadne emócie, ja nevidím, že by ste úmysel, ktorý ministerstvo má, sa snažili akýmkoľvek, možno aj teda potichu spôsobom napraviť. A toto ma na vás mrzí. Mrzí ma na vás to, že popierate to, čo máte v názve. Úplne legitímne ste scelili celú ľavicu na Slovensku, úplne legitímne zastupujete sociálnu demokraciu, ale, bohužiaľ, vôbec sa tak nesprávate. A ja to nechápem. A dnes ešte chcete urýchliť tento návrh, ale preto, lebo sú tu tie uhorky, je tu uhorková sezóna. Lebo viete, a mnohí z vás si uvedomujú, že popierate svoje vlastné sľuby, možno práve ten najlepší váš marketér Robert Fico si uvedomuje, že popierate svoje vlastné sľuby a takéto nepríjemné niečo musíte urobiť vtedy, keď je uhorková sezóna. Preto ste to predložili, a preto to chcete takto rýchlo presadiť. Piaty nemorálny dôvod alebo piaty dôvod, prečo nemáte morálne právo predkladať takýto návrh zákona je to, že ste pred voľbami hovorili, že DSS-ky to sú tie zlé, "bakané" súkromné firmy, ktoré kradnú peniaze tým našim ľuďom, a podľa toho, čo si pani Vaľová myslí, tie štátne peniaze vlastne, lebo podľa pani Vaľovej peniaze v DSS-kách sú vlastne štátne peniaze, čo teda bol celkom zaujímavý poznatok tohto týždňa. Čiže pred voľbami ste hovorili, že tie DSS-ky sú tie zlé, ktoré majú vysoké poplatky. Logicky, ľudia, ktorí vás volili, si mysleli, aj keď ste to možno nepovedali, že tie poplatky znížite, že prídete a že navrhnete návrh zákona, že znížme tým DSS-kám poplatky, 4 mesiace ubehli, žiadny návrh zákona neprišiel z vlády, neprišla iniciatíva od žiadneho SMER-áckeho poslanca, žiadne poplatky sa neznižovali. Zrazu je tu návrh na zníženie odvodu do 2. piliera a zrazu sa všetci čudujeme, že DSS-sky ani muk. Jednoducho, odkedy ste s tým prišli, DSS-ky nepovedali ani slovo. Prečo nepovedali ani slovo? Ako je to možné? Veď vždy ako tak bojovali, keď ste voči nim niečo chceli spraviť v minulosti, vždy bojovali proti tomu a pomaly robili petície, rozposielali nejaké obežníky po ľuďoch, po schránkach a dnes ani slovo. Odpoveď nájdeme znova v zákone, ktorý chcete urýchliť. Idete zvýšiť poplatky tak, čo tu hovoril Jožo Mihál, keď to prepočítal, idete zvýšiť poplatky DSS-kám tak, že oni zarobia v absolútnej sume namiesto tuším 27, 29 miliónov, 48 miliónov eur. V tejto dobe vy idete dať 19 miliónov eur, ale nie z vašich peňazí, z vašich peňaženiek, z peňaženiek ľudí, ktorí si dávajú peniaze do druhého piliera, tak idete dať ešte o 19 miliónov eur ročne viacej DSS-kám. Jasne, že sú ticho, však oni budú radi, keď to bude prijaté. Budú mať o viac ako polovičku menšiu robotu, lebo bude im chodiť o 55,5 percenta menej peňazí na účet a budú mať o 60 - 70 % viacej peňazí ako doteraz. Však super biznis. Jednoducho vy, ktorí ste hovorili pred voľbami a na tomto ste si robili politiku a na tomto ste získali hlasy, ktorí ste hovorili, že tie DSS-ky sú tie, ktoré zdierajú ľudí, vy odrazu ste vymysleli také vzorce, ktoré týmto DSS-kám dajú miesto 28 miliónov eur ročne 48. Alebo miesto 29, 48 miliónov eur. Vy sa znova idete, vy, ktorí máte pomlčka sociálna demokracia, znova podpísať pod niečo, čo niekto na vás ušil búdu, že dáte DSS-kám vyššie, viacej peňazí za menej roboty. Sa znova pýtam, nie je to v rozpore s vaším svedomím a presvedčením? Ja naozaj verím, že je. Možno v tom hlasovaní to nedokážete vyjadriť, lebo jednoducho nebudete mať tú odvahu, lebo možno si neviete predstaviť, že by ste sa inak dostali do parlamentu, a viete, že jedine na kandidátke v SMER-e máte akú-takú šancu. S tým zároveň upozorňujem na to, ako je dôležité vymyslieť spôsob, aby sa sem mohli dostať aj nezávislí poslanci, ktorým bude dovolené mať svoje vlastné svedomie a presvedčenie. Ale nie je to zvláštne, že vy, ktorí hovoríte, že budete bojovať, a sľúbili ste ľuďom, že budete bojovať proti najbohatším v prospech tých najchudobnejších, tak tým relatívne chudobným ľuďom, ktorí si dávajú tie peniaze do druhého piliera, zoberiete vlastne ročne 20 miliónov eur navyše voči tomu, čo teraz ste im brali? A DSS-kám to prihodíte, tým hnusným kapitalistom, voči ktorým ste predtým bojovali? Nie je to zvláštne? Minimálne? Šiesty dôvod, na základe ktorého si myslím, že nemáte morálne právo predkladať toto zrýchlené konanie, je, že stále tvrdíte, že konsolidujeme, že týmto návrhom zákona vlastne šetríme peniaze. My nešetríme peniaze, ja som to tu už hovoril, vy týmto, čo ste urobili, ste si iba ušetrili robotu, nie peniaze. Lebo by bolo omnoho prácnejšie a náročnejšie, aby ste museli peniaze, ktoré chýbajú v rozpočte, zarobiť naozaj vlastnou prácou. Vy miesto toho, aby ste naozaj pritlačili na vašich "financmajstrov", na ľudí, ktorí sú zodpovední vo vláde za predkladanie zákonov možno, tak miesto toho urobíte ten najjednoduchší a najľahší krok. Prídete do špajze, odomknete si, zoberiete a presuniete na jedálenský stôl. Toto dokáže spraviť ktokoľvek. A na 83 poslancov, podľa mňa, je to veľmi málo. Ja by som očakával väčšiu odvahu. Povedať si, že nie. Je to síce bolestivé, je to strašné, mrzí nás to, že tie prachy nemôžeme použiť, ale nesiahneme na to, krvopotne budeme šetriť tak, aby sme tých 500 miliónov korún, či eur ušetrili nejakým iným spôsobom, ale výsledok by bol taký, že možno by sme mali efektívnejší štát, že menej by ten štát prežieral, pritom nejakom fungovaní. Ale vy miesto toho, aby sme toto využili ako tlak na predstaviteľov vlády, aby navrhli takéto opatrenie, vy podporíte to najjednoduchšie z najjednoduchšieho. Zobrať z druhého piliera a presunúť si na jedálenský stôl. Toto nie je odvážne a toto podľa mňa nie je hodné 83 poslancov. Toto nie je hodné sily, ktorú v parlamente máte, a verte tomu, ak by ste miesto tohto, miesto toho druhého piliera, chceli prísť s nejakými možno aj radikálnymi a nepopulárnymi opatreniami, ktoré by zefektívnili štát, verte tomu, že v pravicových stranách, ale aj u nás by sa našli ľudia, ktorí by vám drukovali a ktorí by vás aj podporili. Ale to by naozaj asi vyžadovalo to, čo hovoril Paľo Hrušovský, trošku menej nevraživosti a snahy sa dohodnúť. Verte tomu, že ak by ste prišli s tým, že dobre, o. k., nesiahneme na druhý pilier, ale podporte nám toto, toto, toto, tieto nepopulárne opatrenia, ktoré na konci vyústia do toho, že štát bude efektívnejší, verte tomu, že by sme sa na tomto, celé plénum, dokázali dohodnúť. Nebolo by to lepšie? Že by sme nechali peniaze v druhom pilieri, aby sme naďalej nesiahali do tej špajze, čo nám do budúcna rieši veľký problém a vymysleli, ako ten štát urobiť lepší, efektívnejší a lacnejší. Poviem možno príklad Nórska. Nórsko je bohatá dosť krajina, hlavne na ropu a zemný plyn a oni si prijali taký úzus, že vlastne 95 % peňazí, ktoré utŕžia z ropy a plynu, odkladajú na účet budúcich generácií a tam sa taká, by som povedal, dôstojnosť vlády meria tým, že či si niekto trúfne, čo i len naznačiť, že by sa mal ten pomer zmeniť, že by odrazu tá vláda brala pre svoje fungovanie viac ako tých 5 % , ktoré jej zo zákona patria a Nóri sa hrdia tým, že zatiaľ sa nenašla žiadna vládna garnitúra, ktorá by si čo i len trúfla, nie že to urobila. Čo i len trúfla navrhnúť, že z tých 100 % nebude si brať iba 5 %, ale bude si brať akékoľvek percentíčko navyše. Jednoducho dohodli sa, uznáva to jedna, druhá, tretia, hocijaká garnitúra, ktorá vládne, že nie, budeme odkladať pre budúce generácie 95 % z príjmov z ropy a plynu a neexistuje, aby sme toto tabu prekročili. Takisto si myslím, že my sme sa mali postaviť k tomu druhému pilieru. Kým neurobíme si domácu úlohu, a hovorím, neurobíme aj spoločne, nezefektívnime štát, tak aby fungoval naozaj stopercentne efektívne, dovtedy sme na tieto peniaze nemali siahať. Tým, že ste toto tabu porušili, ja sa obávam do budúcna iba jedného, že kým štyri roky uplynú, na konci štyroch rokov žiaden druhý pilier už na Slovensku existovať nebude. Lebo dnes ste sa naučili, ako veľakrát vás tu porovnali so zlodejom, ale teraz ja to nechcem hovoriť ako zlodej, ale že by som vás chcel porovnávať so zlodejmi, ale že sa naučili urobiť to najjednoduchšie, ako keď zlodej miesto toho, aby si zarobil peniaze, ich ukradne. A toto, bohužiaľ, to prirovnanie mi k tomu najviac pasuje, že vy ste dnes si tú robotu veľmi zjednodušili. Zobrali ste peniaze tým najľahším spôsobom miesto toho, aby sme vymysleli možno aj spolu, aby sme boli nápomocní, ako šetriť. Čiže keď to zhrniem, povedal som možno tie, alebo začínal som a skončím vetou vášho predsedu: "Každý, kto má silné slová, by mal zvážiť, či má na to dôvod, či má na to právo." Ja hovorím, dôvod skutočný, si myslím, že nemáte, je tá uhorková sezóna, ten dôvod asi bude, že chcete skryť pred zrakmi verejnosti toto prerokovávanie a tie nepopulárne opatrenia, ktoré presadzujete. Právo síce, tým, že ste boli zvolení vo voľbách, máte, ale žiadne morálne právo nemáte. Vymenoval som ich šesť a pevne verím, že vo vašich ušiach ešte dlho budú rezonovať.